b'\n_START_ARTICLE_\nHinj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 786 hehtaaria eli 7,9 neli\xc3\xb6kilometri\xc3\xa4. Se on 6,0 kilometri\xc3\xa4 pitk\xc3\xa4 ja 3,0 kilometri\xc3\xa4 leve\xc3\xa4. J\xc3\xa4rven ulapalla on saaria niin, ett\xc3\xa4 saarettomia j\xc3\xa4rvenselki\xc3\xa4 on vain etel\xc3\xa4- ja luoteisosissa. J\xc3\xa4rvi on py\xc3\xb6re\xc3\xa4n muotoinen ja niemet ja lahdet ovat pieni\xc3\xa4. Poikeuksen tekee 1,5 kilometri\xc3\xa4 pitk\xc3\xa4 lahti L\xc3\xa5ngviken, joka ty\xc3\xb6ntyy kaakkoisrannasta kohti koillista. Sen viereen j\xc3\xa4\xc3\xa4 yht\xc3\xa4 pitk\xc3\xa4 niemi Skatan. Voi olla, ett\xc3\xa4 j\xc3\xa4rvess\xc3\xa4 on suoritettu j\xc3\xa4rvenlasku, koska kartoissa maanomisturajat p\xc3\xa4\xc3\xa4ttyv\xc3\xa4t jo ennen rantaa j\xc3\xa4rve\xc3\xa4 kiert\xc3\xa4v\xc3\xa4\xc3\xa4n rajaan, joka vaikutta olevan vesij\xc3\xa4tt\xc3\xb6maan raja. Ilman suoraa dokumenttia tieto on kuitenkin ep\xc3\xa4varma._NEWLINE_J\xc3\xa4rvess\xc3\xa4 on kartan mukaan noin 55 saarta. Suurin sarista on Stor\xc3\xb6n, joka on 700 metri\xc3\xa4 pitk\xc3\xa4 ja 180 metri\xc3\xa4 leve\xc3\xa4. Sen pinta-ala on kartan mukaan alle 8 hehtaaria . Saan pohjois-etel\xc3\xa4-linjassa sijaitsevat my\xc3\xb6s Aligrynnan, Aligrundet, L\xc3\xa5ngracklet, Tallgrynnan, L\xc3\xa4r\xc3\xa4rsgrynnorna, Basuln ja Furuholmen, joka on nyky\xc3\xa4\xc3\xa4n maatunut rantaan kiinni. Skatanin l\xc3\xa4helt\xc3\xa4 l\xc3\xb6ytyv\xc3\xa4t isommat saaret Giftars\xc3\xb6arna ja R\xc3\xb6rgrynnor. Muut saaret ovat luotomaisia pikkusaaria, joilla ei ole kartassa nime\xc3\xa4._NEWLINE_J\xc3\xa4rven rantaviivan pituus on 35 kilometri\xc3\xa4 ja sen rannat ovat paikoin kivikkoista ja soistuvaa mets\xc3\xa4maata. J\xc3\xa4rven l\xc3\xa4hiymp\xc3\xa4rist\xc3\xb6ss\xc3\xa4 sijaitsee alle 10 maatilaa ja hieman haja-asutusta. Haja-asutus on keskittynyt p\xc3\xa4\xc3\xa4asiassa kyliin ja kulmakuntiin, joita on Aspn\xc3\xa4s, S\xc3\xb6derbacka, Bodbacka, Viitaniemi, Kamb, Tr\xc3\xa4skvik ja S\xc3\xb6derholmen. Rantojen tuntumaan on rakennettu vain 15 vapaa-ajan asuntoa. Niille johtaa tiet yhdysteilt\xc3\xa4 6750, 17363 ja 17327. N\xc3\xa4rpi\xc3\xb6n ja Korsn\xc3\xa4sin v\xc3\xa4linen kuntaraja kulkee Stor\xc3\xb6n kautta etel\xc3\xa4\xc3\xa4n, miss\xc3\xa4 se k\xc3\xa4\xc3\xa4ntyy l\xc3\xa4nteen L\xc3\xa5ngvikenin kohdalla. Yli puolet eli it\xc3\xa4puoli kuuluu N\xc3\xa4rpesille.\n_START_SECTION_\nVedenlaatu ja s\xc3\xa4\xc3\xa4nn\xc3\xb6stely\n_START_PARAGRAPH_\nHinj\xc3\xa4rvi on Pohjanmaan rannikkoalueelle tyypillinen matala, mets\xc3\xa4inen ja ruskeavetinen j\xc3\xa4rvi. Ruskea vedenv\xc3\xa4ri johtuu veteen liuenneesta humuksesta. Sen keskisyvyys on puolitoista metri\xc3\xa4. Mataluuden vuoksi j\xc3\xa4rvi on rehev\xc3\xb6itynyt ja kes\xc3\xa4isin se on usein yksi Suomen l\xc3\xa4mpimimmist\xc3\xa4 j\xc3\xa4rvist\xc3\xa4. J\xc3\xa4rvi my\xc3\xb6s ajoittain j\xc3\xa4\xc3\xa4tyy talvisin pohjaan saakka, mink\xc3\xa4 vuoksi vedess\xc3\xa4 on happikatoa. J\xc3\xa4rvi onkin tyypilt\xc3\xa4\xc3\xa4n matala humusj\xc3\xa4rvi, joille t\xc3\xa4m\xc3\xa4n kaltaiset tapahtumat ovat yleisi\xc3\xa4._NEWLINE_J\xc3\xa4rve\xc3\xa4 on s\xc3\xa4\xc3\xa4nn\xc3\xb6stelty vuodesta 1967 alkaen. Talvella j\xc3\xa4rven vedenpintaa lasketaan, jotta kev\xc3\xa4ttulvan vedet mahtuvat paremmin virtaamaan j\xc3\xa4rven l\xc3\xa4pi merelle.\n_START_SECTION_\nNatura-alue\n_START_PARAGRAPH_\nJ\xc3\xa4rvi on Natura-2000-alue \xe2\x80\x9dHinj\xc3\xa4rvi\xe2\x80\x9d (FI0800059, 420 hehtaaria) on suojeltu yksityisten maanomistajien kanssa sovituilla ehdoilla. Kansalaisen karttapaikkaan on merkitty (vuonna 2018) suojelualueeksi j\xc3\xa4rven etel\xc3\xa4p\xc3\xa4\xc3\xa4 yhdess\xc3\xa4 L\xc3\xa5ngvikenin kanssa. Suojelualue seuraa todenn\xc3\xa4k\xc3\xb6ist\xc3\xa4 vesij\xc3\xa4tt\xc3\xb6maan rajaa. Hinj\xc3\xa4rven rannoilla on laajoja luhta-alueita ja sen alueella pesii paljon lintuja. Kaikki yleisimm\xc3\xa4t mets\xc3\xa4stetyt lintulajit l\xc3\xb6ytyv\xc3\xa4t j\xc3\xa4rven l\xc3\xa4hist\xc3\xb6st\xc3\xa4, mutta harvinaisempia lajejakin on tavattu. Linnut pesiv\xc3\xa4t j\xc3\xa4rven useilla luodoilla ja saarilla, joista suurin on kahdeksan hehtaarin Stor\xc3\xb6n. S\xc3\xa4\xc3\xa4nn\xc3\xb6llisi\xc3\xa4 pesim\xc3\xa4lajeja ovat mustakurkku-uikku, sinisuohaukka, laulujoutsen, kurki, pikkulokki, uivelo, suokukko, kapustarinta, luhtahuitti ja liro.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Selk\xc3\xa4meren rannikkoaluess\xc3\xa4 (vesist\xc3\xb6aluetunnus 83) Harrstr\xc3\xb6mmin valuma-alueella (83.102). J\xc3\xa4rven vedenpinnan korkeus on 17,3 metri\xc3\xa4  mpy (my\xc3\xb6s 17,2 metri\xc3\xa4 )._NEWLINE_J\xc3\xa4rvi saa p\xc3\xa4\xc3\xa4osan vedest\xc3\xa4\xc3\xa4n omalta valuma-alueeltaan, joka sis\xc3\xa4ltyy Harrstr\xc3\xb6mmin valuma-alueeseen. Sen sis\xc3\xa4ll\xc3\xa4 sijaitsee vain yksi j\xc3\xa4rvi Risn\xc3\xa4str\xc3\xa4sket (11 hehtaaria), joka laskee L\xc3\xa5ngvikeniin Velkmossdiketi\xc3\xa4 my\xc3\xb6ten._NEWLINE_Hinj\xc3\xa4rvi laskee vetens\xc3\xa4 Hinj\xc3\xa4rv\xc3\xa5nia pitki Harrstr\xc3\xb6minjokeen, joka yhtyy T\xc3\xb6lttr\xc3\xa4sketin peltoaukealla T\xc3\xb6l\xc3\xa5nin jokeen. Se laskee laskee viiden kilometrin j\xc3\xa4lkeen Harrstr\xc3\xb6mmiss\xc3\xa4 Harvungfj\xc3\xa4rdeniin, joka sijaitsee It\xc3\xa4meren Pohjanlahdella Norrgoppetissa.'